和禮之喜雪十二韵
作者：强至
朝代：宋

paragraphs: 水官司冬不舉職，天地當凜氣輒溫。
頑風伺隙倒天令，掃蕩不使繁雲屯。
陰崖邃谷殆窮臘，空有雪意乘朝昏。
宿荄老玘亦借便，欲洩陽氣芽株根。
往往百怪竊窺視，思以沴疫傷群元。
頼吾太守爲民切，百拜默與上帝言。
臣因視民問農計，亟雪猶可望有年。
知民所欲弗帝告，安用備位稱守藩。
至誠一發動天聽，霄垠地堮俄瓊璠。
混然上下共一色，直疑元氣猶胚渾。
狂風埋藏反失勢，却授威柄還水官。
既云豐年在冬雪，豫擬癡腹盈朝餐。